Iti malem ti Oktubre 24, 2012, nagsangpet dagiti delegado ti nadumaduma nga ili ken barangay ti Cabugao ket naisamira ti papanda panagpasiar dagiti sangaili kadagiti tourist destinations ti Barangay Pug-os kabayatan pay ti panangipatakderda ti tent-da iti las-ud ti Resort.
Naaramid ti Opening Program iti karabiyanna a nangiyam-ammuan ni Mr. Dante Gagto, Provincial 4-H Cooordinator kadagiti delegado ken bisita. Nabara ti pammasangbay a balikas ni Mrs. Joenah G. Sevilleja, Municipal 4-H Club Coordinator ti Cabugao.
Kalpasan ti intermission number ti Sto. Domingo 4-H’ers, impaay ni Mayor Edgardo “Ediboy” S. Cobangbang, Jr. ti inspirational message-na kadagiti nagatendar.
Napnuan-ragsak a kimmablaaw ken nagyaman ni Mayor Ediboy iti nakitana a pannakairubuat daytoy a dakkel nga aktibidad dagiti agtutubo. Innayonna a pakaidayawan ti ili ti Cabugao a nag-host ket maaramid koma ti sisterhood dagitoy nga ili tapno napigpigsa ti bosesda nga agkalikagum iti pagsayaatanda kadagiti maseknan nga Ahensia ti Gobierno. Inapresiar ti Alkalde Munisipal daytoy a kinatunos dagiti nagorganisar kadaytoy nga aktibidad a mangitandudo ti panagkaykaysa tapno agtultuloy a matubay dagiti agtutubo nga agbalin a responsible a makipagili ken lider ti bukodda a komunidad ken kasta pay a makatulongda a makipagbangon ti natibker ken naprogreso a pagilian.
Kanaig daytoy, inyawat ni Mayor Ediboy ti pakabuklan ti Financial Assistance kadagiti 15 nga asosasion ti 4-H Club/barangay ti Cabugao nga aggatad ti P10,000 ti tunggal maysa.
Nangted met ti mensahe ni Mr. Ruel Gamboa, Provincial Federated 4-H Club President.
Nangipaay met ti mensahe da SB Member Benedict M. Savellano, Committee Chair on Agriculture ket bininsana ti pateg ti Agrikultura a mangtulong/mangitag-ay ti panagbiag ti agtutubo ken kasta met ti pammabileg a balikas a panagsarita ni Former SB Member Carlos Sison.
Kalpasan ti Opening Program, naangay ti Acquaintance Party & Variety Show a nangray-aw ken nangpasamay ti panagaammo dagiti delegado ken sangaili. Naaramid pay ti Search for Mr. & Miss 4-H Club & Miss Gay 4-H Club. # (Web Situational Report)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn